Fössen

Fössen () is en lütten Oort in de Gemeen Langwedel in’n Landkreis Veern, Neddersassen. Binnen de Gemeen höört de Oort to Hagen-Grinnen un to de polietsche Oortschop Ädelsen.

 Geografie 

De Oort liggt in de Masch twüschen de Werser un de Ole Aller. De Oort warrt vondaag von’n Slüsenkanaal Langwedel dörsneden.

De Naveröörd sünd Cluvenhagen in’n Noorden, Dauben in’n Noordoosten, Winkel in’n Süüdoosten, Intschen in’n Süden, Meierwiede un Heemhude in’n Westen un Olenhude, Hagen, Wiepelnbusch un Launborg in’n Noordwesten.

 Historie 

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Hagen-Grinnen in’n Kanton Achem höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Bauen in’n Kanton Achem.

De Oort hett vör 1852 to de Oostvaagdie von dat Gogericht Achem tohöört, dat 1852 denn to dat Amt Achem worrn is. Na 1885 weer dat in’n Kreis Achem. 1932 is de Kreis Achem mit’n Kreis Veern tohoopgahn un hett den ne’en un grötteren Kreis Veern billt.

De Oort höört von öllers to de Buurschop un later de Gemeen Hagen-Grinnen mit bi. De Gemeen Hagen-Grinnen is an’n 1. Juli 1968 Deel von de Gemeen Ädelsen worrn, de an’n 1. Juli 1972 mit de Gemeenreform in Neddersassen Deel von de Gemeen Langwedel worrn is. Sietdem höört Fössen binnen de Gemeen to de Oortschop Ädelsen, de en egen Oortsraad un Oortsbörgermeester hett.

 Inwahnertall 

 Religion 

Fössen is evangeelsch-luthersch präägt un höört to dat Kaspel von de Kark to’n goden Heer in Ädelsen. Düsse Kark is 1965 trech worrn. Vörher hett de Oort to dat Kaspel von de Sigismund-Kark in Dauben tohöört.

För de Kathoolschen is de St.-Josef-Kark in Veern tostännig.

 Weertschop un Infrastruktur 

För Fössen is de freewillige Füürwehr Cluvenhagen mit tostännig.

 Verkehr 

An’n Oostrand von Fössen löppt de Kreisstraat 9 langs, de in’n Noorden na Dauben an de Landsstraat 158 un wieder na Grasdörp un Giersdörp/Schanzendörp geiht un in’n Süden na Intschen un bi Blenner an de L 203. De L 158 föhrt in’n Noordwesten över Ädelsen un Bauen na Achem un in’n Süüdoosten na Langwedel un in Daulsen na de Bundsstraat 215.

De nächste Autobahn is de Autobahn 27 (Afsnidd Bremen–Wasra). De Opfohrt 24b Langwedel liggt so söss Kilometer in’n Noordoosten von Fössen an de K 9.

De nächsten Bahnhööv sünd so bi fiev Kilometer wied weg in’n Noordwesten de Bahnhoff Ädelsen un in’n Oosten de Bahnhoff Langwedel, de all beid an de Bahnlien Wunsdörp–Bremen liggen doot.

 Footnoten 

Friedrich Wilhelm Harseim, Carl Schlüter: Statistisches Handbuch für das Königreich Hannover. Schlütersche Hoffbookdruckeree, Hannover 1848, Sied 142
Die Gemeinden und Gutsbezirke des Preussischen Staates und ihre Bevölkerung. Berlin 1873, Sied 166
Gemeindelexikon für das Königreich Preußen. Auf Grund der Materialien der Volkszählung vom 1. Dezember 1885. Verlag des Königlichen statistischen Bureaus, Berlin 1888, Sied 177
Gemeindelexikon für das Königreich Preußen. Auf Grund der Materialien der Volkszählung vom 1. Dezember 1905. Verlag des Königlichen statistischen Landesamtes, Berlin 1908, Sied 3
Kategorie:Oort
Kategorie:Landkreis Veern